b'\n_START_ARTICLE_\nLokautas (2012 filmas)\n_START_SECTION_\nIstorija\n_START_PARAGRAPH_\nFilm\xc4\x85 prodiusavo Luc Besson kompanija \xe2\x80\x9eEuropaCorp\xe2\x80\x9c, \xe2\x80\x9eCanal+\xe2\x80\x9c ir \xe2\x80\x9eCin\xc3\xa9+\xe2\x80\x9c. Filmavimo vieta \xe2\x88\x92 Belgradas, kurta Belgrado kino studijoje \xe2\x80\x9ePFI Studios\xe2\x80\x9c. Filmo premjera \xc4\xafvyko 2012\xc2\xa0m. baland\xc5\xbeio 13 d. JAV. Filmas nebuvo ypatingai komerci\xc5\xa1kai s\xc4\x97kmingas, jo biud\xc5\xbeetas siek\xc4\x97 20 mln. JAV doleri\xc5\xb3 ir pasaulio kino teatruose jis surinko apie 28,7 mln. JAV doleri\xc5\xb3. Filmas susilauk\xc4\x97 vidutinio kritik\xc5\xb3 \xc4\xafvertinimo, pagal Metacritic tinklalapio suvestin\xc4\x99 filmas \xc4\xafvertintas 48 bal\xc5\xb3 i\xc5\xa1 100 vidurkiu. Buvo pagirta Guy Pearce vaidyba, i\xc5\xa1sakytos mintys, kad filmas labiau tinka DVD ar TV per\xc5\xbei\xc5\xabrai nei didiesiems kino teatr\xc5\xb3 ekranams. Filme yra veiksmo film\xc5\xb3 parodijos element\xc5\xb3, jumoristini\xc5\xb3 situacij\xc5\xb3, pokalbi\xc5\xb3.\n_START_SECTION_\nSiu\xc5\xbeetas\n_START_PARAGRAPH_\nSpecialios slaptosios JAV tarnybos agentas Snou (akt. Guy Pearce) \xc4\xaftariamas kito agento nu\xc5\xbeudymu slapt\xc5\xb3 dokument\xc5\xb3 nutekinimo tyrime. Snou tikina, kad \xc4\xafvyko klaida ir jis nekaltas. U\xc5\xbe \xc5\xbemog\xc5\xbeudyst\xc4\x99 Snou nuteisiamas ilgam u\xc5\xbemigdymui staz\xc4\x97s b\xc5\xabsenoje naujame kosminiame kal\xc4\x97jime MS1, kuris sukasi \xc5\xbdem\xc4\x97s orbitoje. Tuo metu \xc4\xaf MS1 atvyksta JAV prezidento dukt\xc4\x97 Emili (akt. Maggie Grace), kurios atstovaujamas fondas remia kal\xc4\x97jimo veikl\xc4\x85._NEWLINE_Emili apklausia vien\xc4\x85 i\xc5\xa1 staz\xc4\x97s miego b\xc5\xabsenos pa\xc5\xbeadint\xc4\x85 kalin\xc4\xaf, kuris apklausos metu pagrobia i\xc5\xa1 apsauginio pistolet\xc4\x85 ir i\xc5\xa1sivaduoja. U\xc5\xbevald\xc4\x99s kal\xc4\x97jimo valdymo pult\xc4\x85 kalinys priver\xc4\x8dia \xc4\xafkait\xc4\x85 i\xc5\xa1budinti ir i\xc5\xa1laisvinti kitus kosmin\xc4\x97s stoties kalinius, kuri\xc5\xb3 kal\xc4\x97jime yra apie 500. Kaliniai \xc4\xafkaitu paima ir Emili. JAV prezidentas informuojamas apie situacij\xc4\x85. Specialioji slaptoji tarnyba imasi plan\xc5\xb3 i\xc5\xa1laisvinti prezidento dukter\xc4\xaf. Jie planuoja pasi\xc5\xb3sti Snou su specialia u\xc5\xbeduotimi i\xc5\xa1laisvinti Emili i\xc5\xa1 kal\xc4\x97jimo. Snou i\xc5\xa1 prad\xc5\xbei\xc5\xb3 atsisako, bet su\xc5\xbeinoj\xc4\x99s, kad kal\xc4\x97jime MS1 yra \xc4\xafkalintas \xc5\xbemogus, kuris \xc5\xbeino, kur yra slapti dokumentai ir taip galima \xc4\xafrodyti jo nekaltum\xc4\x85 \xe2\x88\x92 sutinka. Tuo tarpu Emili su apsauginio pagalba pab\xc4\x97ga nuo kalini\xc5\xb3\xe2\x80\xa6'